Martin Fehérváry

**Martin Fehérváry** (* 6. október 1999, Bratislava) je slovenský hokejový obranca, hráč tímu Washington Capitals v National Hockey League (NHL). Fehérváry je členom slovenskej hokejovej reprezentácie, štartoval na viacerých MS.

## Hokejová kariéra
Martin Fehérváry sa začal venovať hokeju ako štvorročný. Začínal v kluboch v rodnej Bratislave, neskôr prestúpil do českého tímu SHK Hodonín. Ako pätnásťročný dostal ponuku zo Švédska, v sezóne 2014/15 sa stal hráčom Malmö Redhawks. V najvyššej švédskej lige debutoval už v nasledujúcej sezóne, čím sa stal najmladším legionárom v dejinách súťaže. Mal 16 rokov.

Napriek tomuto dosiahnutému míľniku ale dostával v prvom tíme len minimum priestoru, väčšej minutáže sa mu dostalo v mládežníckych výberoch. V Malmö strávil tri sezóny, v ročníku 2017/18 prestúpil do tímu IK Oskarshamn, ktorý v tej dobe pôsobil v druhej najvyššej lige. Na novej adrese sa dočkal väčšej zápasovej porcie, v priebehu sezóny ho dokonca menovali kapitánom. V osemnástich rokoch sa stal najmladším kapitánom profesionálneho hokejového klubu vo Švédsku.

Napriek dosiahnutiu tohto míľnika nehral v prvom tíme a väčšinu svojho hracieho času strávil v mládežníckych tímoch. Na drafte 2018 si ho vybral klub Washington Capitals z celkového 46. miesta, stal sa najvyššie draftovaným Slovákom toho ročníka. Vzápätí podpísal s Washingtonom vstupný kontrakt, ale Capitals ho hneď uvoľnili na hosťovanie do švédskeho klubu HV71, kde strávil sezónu 2018/19.

### Washington Capitals
Do zámoria sa presunul v sezóne 2019/20, ktorú započal v prvom tíme Capitals. V NHL debutoval v októbri 2019 a zaradil sa medzi úzku skupinku obrancov, ktorí stihli odohrať prvý zápas v lige ešte ako násťroční, hoci neboli draftovaní v prvom kole. Fehérváry ale vydržal v NHL iba šesť zápasov, potom nasledovalo preradenie do záložného tímu Hershey Bears. V nižšej lige AHL strávil väčšinu zostávajúceho ročníka, akurát dva zápasy odohral za Washington v play-off. Vo vyraďovacej časti však častejšie plnil úlohu náhradníka.

Za mužstvo Hershey Bears odohral celú sezónu 2020/21. Patril medzi najproduktívnejších hráčov tímu a za predvádzané výkony mu udelili ocenenie pre najlepšieho obrancu tímu. Fehérváryho viackrát v priebehu ročníka povolali do prvého tímu Capitals, ale nenastúpil k jedinému zápasu.

Stabilné miesto v obrane Capitals získal v ročníku 2021/22. Pred štartom základnej časti prišiel Washington o viacerých obrancov, vrátane Zdena Cháru, a vzniknutú dieru v defenzíve zaplátal Fehérváry, častokrát nasadzovaný v prvom obrannom páre spoločne s Johnom Carlsonom. Prvý gól v NHL strelil v zápase proti Calgary Flames v októbri 2021. V priebehu sezóny jeho dôležitosť pre tím narastala, za jeho zodpovednú hru v obranných radoch sa mu dostávalo pochváľ, a zaradil sa medzi najvyťažovanejších nováčikov celej NHL. Odvtedy Fehérváry patrí medzi opory Washingtonu, s ktorým sa dohodol na predĺžení zmluvy na tri sezóny v júli 2023. V ročníku 2024/25 zaznamenal svoju najúspešnejšiu sezónu, získal 25 bodov, ale krátko pred play-off sa zranil.

### Reprezentácia
Fehérváry prešiel všetkými mládežníckymi výbermi slovenskej reprezentácie. Na MS hráčov do 20 rokov v 2017 menovali Fehérváryho medzi trojicu najlepších hráčov celého turnaja. Vo veľmi mladom veku debutoval v seniorskej reprezentácii, ako devätnásťročný štartoval na MS v hokeji 2018. Na turnaji štartoval aj v rokoch 2019, 2022 a 2024.

V roku 2026 bude štartovať na Zimných olympijských hrách. Bol medzi prvými nominovanými hráčmi olympijského tímu.

## Referencie

## Externé odkazy
*

Kategória:Slovenskí hokejisti
Kategória:Slovenskí hokejoví obrancovia
Kategória:Účastníci MS v hokeji 2018
Kategória:Účastníci MS v hokeji 2019
Kategória:Účastníci MS v hokeji 2022
Kategória:Účastníci MS v hokeji 2024
Kategória:Hráči HV71 Jönköping
Kategória:Hráči Malmö Redhawks
Kategória:Hráči Hershey Bears
Kategória:Hráči Washington Capitals
Kategória:Hokejisti draftovaní klubom Washington Capitals
Kategória:Slovenskí hokejisti draftovaní NHL
Kategória:Osobnosti z Bratislavy
Kategória:Hokejisti na Zimných olympijských hrách 2026